হাসিনার বোনঝির পদত্যাগ ব্রিটেনের মন্ত্রিসভা থেকে, প্রধানমন্ত্রী বললেন, দরজা খোলা থাকবে

ওয়েব ডেস্ক: বাংলাদেশের প্রাক্তন প্রধানমন্ত্রী শেখ হাসিনার (Sheikh Hasina) বোনঝি টিউলিপ সিদ্দিকির (Tulip Siddique) ব্রিটেনের মন্ত্রিসভা থেকে পদত্যাগ নিয়ে বিতর্ক অব্যাহত। তাঁর বিরুদ্ধে দুর্নীতির (Corruption) অভিযোগ ওঠায় ব্রিটেনের (Britain) ওই চারবারের সাংসদ পদত্যাগ করেন। বাংলাদেশের বিদায়ী সরকারের সঙ্গে যোগ থাকার কারণে, দুর্নীতির অভিযোগে তাঁর এই পদত্যাগ। সেই বিষয়ে ব্রিটেনের প্রধানমন্ত্রী কিয়ের স্টার্মার জানালেন, তিনি দুঃখের সঙ্গে ওই পদত্যাগপত্র গ্রহণ করেছেন। তবে তাঁর বিরুদ্ধে দুর্নীতির কোনও প্রমাণ মেলেনি। তাঁর জন্য মন্ত্রিসভার দরজা সবসময় খোলা। মন্ত্রিত্বের বিধি ভাঙার কোনও প্রমাণ মেলেনি। আর্থিক দুর্নীতির প্রমাণও পাওয়া যায়নি।

মহম্মদ ইউনুস সরকার অভিযোগ তুলেছে, শেখ হাসিনা পরিবার বিদেশে টাকা পাচার করেছে। সেই টাকা ফিরিয়ে আনার চেষ্টা হচ্ছে। বাংলাদেশে একটি পরমাণু বিদ্যুৎ কেন্দ্রের জন্য ঘুষ নেওয়ার অভিযোগ রয়েছে টিউলিপের বিরুদ্ধে। এছাড়া আওয়ামি লিগের এক কর্মীর দেওয়া বাড়িতে বাস করার অভিযোগ রয়েছে টিউলিপের বিরুদ্ধে।

আরও পড়ুন: মাটির নীচে শুধুই সোনা! বিশাল রত্নভাণ্ডারের সন্ধান পেল পাকিস্তান

৪২ বছর বয়সী টিউলিপ ব্রিটেনের দুর্নীতি বিরোধী মন্ত্রী ছিলেন। টিউলিপ এক্স হ্যান্ডলে লিখেছেন, আমি মন্ত্রিত্বের বিধি ভাঙিনি। কোনও প্রমাণ নেই যাতে বলা হয় যে আমি খারাপ কিছু করেছি। সরকারের বিরুদ্ধে যাতে খারা্প ধারণা না হয় সেজন্য আমি ইস্তফা দিয়েছি। একইসঙ্গে তিনি বলেন, আমার পারিবারিক যোগাযোগের সব বিষয় আমি দায়িত্ব নেওয়ার আগেও জানিয়েছি। আমি সম্পূর্ণ স্বচ্ছতার সঙ্গে কাজ করেছি।